cometadata/datacite-titles-descriptions-related-identifiers huggingface dataset:
DOI: 10.14457/tu.the.2016.1195
title: กระบวนการสนับสนุนการทำงานวิจัยเพื่อท้องถิ่นเพื่อสร้างความเข้มแข็งให้กับชุมชนของประสานงานวิจัยเพื่อท้องถิ่นศูนย์จังหวัดสมุทรสงครามโดยผ่านการทำงานร่วมกับกลไกหนุนเสริม

description: การศึกษารูปแบบกระบวนการสนับสนุนการทำงานวิจัยเพื่อท้องถิ่นเพื่อสร้างความเข้มแข็งให้กับชุมชนฯ มีวัตถุประสงค์เพื่อศึกษารูปแบบกระบวนการสนับสนุนการทำงานวิจัยเพื่อท้องถิ่นเพื่อสร้างความเข้มแข็งให้กับชุมชนของศูนย์ประสานงานวิจัยเพื่อท้องถิ่นจังหวัดสมุทรสงครามโดยผ่านการทำงานร่วมกับกลไกหนุนเสริมทั้งหน่วยงานภาครัฐ สถาบันการศึกษาและหน่วยงานภาคธุรกิจ ตลอดจนศึกษาชุดความรู้ การเชื่อมโยงชุดความรู้และถ่ายโอนชุดความรู้ในการสนับสนุนการทำงานวิจัยเพื่อท้องถิ่นฯในแต่ละระยะ รวมทั้งผลลัพธ์ที่เกิดขึ้นจากกระบวนการหนุนเสริมให้คนในท้องถิ่นแก้ไขปัญหาและสร้างความเข้มแข็งให้กับชุมชนจากการศึกษาพบว่าศูนย์ประสานงานวิจัยเพื่อท้องถิ่นจังหวัดสมุทรสงคราม มีกระบวนการสนับสนุนการทำงานวิจัยเพื่อท้องถิ่นฯ ใน 4 กลุ่มเป้าหมาย 7รูปแบบ ได้แก่ 1) รูปแบบการหนุนเสริมการทำงานร่วมกับชาวบ้าน โดยเป็นรูปแบบที่พี่เลี้ยงจากศูนย์ประสานงานฯลงไปหนุนเสริมการทำงานร่วมกับชาวบ้านโดยตรง 2) รูปแบบการหนุนเสริมการทำงานร่วมกับหน่วยงานภาครัฐ ซึ่งเป็นรูปแบบที่ศูนย์ประสานงานฯ พัฒนาเจ้าหน้าที่ของรัฐให้เป็นโหนดพี่เลี้ยงในการหนุนเสริมการทำงานร่วมกับชาวบ้าน โดยที่ศูนย์ประสานงานฯ ไม่ได้ลงไปหนุนเสริมชาวบ้านโดยตรง 3) รูปแบบการหนุนเสริมการทำงานร่วมกับสถาบันการศึกษา แบ่งออกเป็น 4รูปแบบที่1ศูนย์ประสานงานฯเป็นทีมวิจัยร่วมกับสถาบันการศึกษา โดยมีชาวบ้านเป็นผู้ให้ข้อมูล รูปแบบที่ 2 ศูนย์ประสานงานฯ เป็นพี่เลี้ยงนักวิจัย โดยมีชาวบ้านเป็นคนทำวิจัยและสถาบันการศึกษาเข้ามาร่วมเป็นที่ปรึกษารูปแบบที่ 3 นักวิชาการและชาวบ้านเป็นนักวิจัยโดยมีศูนย์ประสานงานฯ เป็นพี่เลี้ยง รูปแบบที่ 4 นักวิชาการเป็นนักวิจัยทำงานร่วมกับชาวบ้านเพื่อผลักดันหลักสูตรโดยมีศูนย์ประสานงานฯเป็นพี่เลี้ยง และ 4) รูปแบบการหนุนเสริมการทำงานร่วมกับภาคธุรกิจที่ศูนย์ประสานงานฯ ไปผลักดันให้พนักงานบริษัทลุกขึ้นมาเป็นพี่เลี้ยงชาวบ้านในการหนุนเสริมให้ชาวบ้านเป็นนักวิจัยโดยใช้ระยะเวลาที่จำกัดและตอบโจทย์เป้าหมายองค์กร ซึ่งในการหนุนเสริมทั้ง 7 รูปแบบศูนย์ประสานงานฯใช้ชุดความรู้ 2 ชุด คือ1) ชุดความรู้หลักซึ่งประกอบด้วยวิธีวิทยางานวิจัยเพื่อท้องถิ่น การติดตามสนับสนุนการดำเนินงานโครงการ การพัฒนาศักยภาพนักวิจัยเพื่อท้องถิ่น และเทคนิคเครื่องมือการทำงานแบบมีส่วนร่วม 2) ชุดความรู้เฉพาะที่ปรับเปลี่ยนตามเป้าหมายและประเด็นการขับเคลื่อนกิจกรรมโครงการ ซึ่งประกอบด้วยความรู้เรื่องวิทยากรกระบวนการประยุกต์ การสันทนาการ การออกแบบเครื่องมือการทำงานชุมชน วิทยากรกระบวนการในการบริหารจัดการน้ำ การจัดทำแผนน้ำอย่างมีส่วนร่วม และการมีมุมมองโลกเชิงระบบในการบริหารจัดการน้ำ
DOI: 10.14457/tu.the.2016.1196
title: กระบวนการส่งเสริมการขายสินค้าชุมชนผ่านช่องทางระบบพาณิชย์อิเล็กทรอนิกส์: กรณีศึกษา: วิสาหกิจชุมชนสายบัว

description: การศึกษาครั้งนี้มีวัตถุประสงค์เพื่อศึกษากระบวนการส่งเสริมการขายสินค้าชุมชนผ่านช่องทางระบบพาณิชย์อิเล็กทรอนิกส์ กรณีศึกษาของวิสาหกิจชุมชนสายบัว ผลการศึกษาพบว่าวิสาหกิจชุมชนสายบัวประสบความสำเร็จได้จากกระบวนการดังต่อไปนี้ 1) จัดทำเว็บไซต์สำหรับรวบรวมและนำเสนอข้อมูลข่าวสาร 2) ส่งเสริมการขายผ่านเฟซบุ๊กแฟนเพจสำหรับเจาะกลุ่มผู้บริโภค 3) ส่งเสริมการขายผ่านไลน์แอดสำหรับรักษาฐานผู้บริโภคผลการศึกษาปัจจัยที่ทำให้ผู้บริโภคเลือกซื้อผลิตภัณฑ์สายบัว พบว่า ผู้บริโภคตัดสินใจซื้อผลิตภัณฑ์ของวิสาหกิจชุมชนสายบัวโดยประเด็นที่ให้ความสำคัญมากที่สุด คือ ด้านเนื้อหา ประเด็นที่ให้ความสำคัญรองลงมา คือรูปถ่ายของผลิตภัณฑ์ที่ถ่ายจากผลิตภัณฑ์จริง ถัดมาคือความน่าเชื่อถือที่ให้เครดิตความน่าเชื่อถือจากสื่อภายนอก ปัจจัยต่อมาคือมีสต็อกพร้อมส่ง และการตอบข้อความของผู้บริโภคอย่างรวดเร็วตามลำดับผลการศึกษาปัจจัยที่ผู้บริโภคต้องการให้วิสาหกิจชุมชนสายบัวเพิ่มเติม พบว่า ผู้บริโภคต้องการให้เพิ่มเนื้อหาคำแนะนำสรรพคุณสมุนไพรแต่ละชนิด ปัจจัยที่ให้ความสำคัญรองลงมาคือ  มี VDO แนะนำสินค้า และปัจจัยต่อมาคือ มีช่องทางชำระเงินผ่านบัตรเครดิต ตามลำดับ
DOI: 10.14457/tu.the.2016.1198
title: เกณฑ์ที่บริษัทจัดการเงินร่วมทุนใช้ในการพิจารณาบริษัทสตาร์ทอัพในประเทศไทย

description: งานวิจัยนี้เป็นงานวิจัยแบบมีวัตถุประสงค์เพื่อศึกษาเกณฑ์ที่บริษัทจัดการเงินร่วมทุนใช้ในการพิจารณาบริษัทสตาร์ทอัพ เพื่อเสนอแนะแนวทางในการเตรียมความพร้อมให้แก่บริษัทสตาร์ทอัพที่จะเข้าพบบริษัทจัดการเงินร่วมทุนเพื่อขอรับเงินทุน โดยทฤษฎีที่เกี่ยวข้องกับงานวิจัยนี้คือการตัดสินใจ (Decision Making) ในการลงทุน มีขั้นตอนการศึกษาวิจัยประกอบด้วย การศึกษาทบทวนวรรณกรรมและงานวิจัยที่เกี่ยวข้อง (Literature Review) เพื่อให้ทราบถึงเกณฑ์เบื้องต้นในงานวิจัย จากนั้นทำการสัมภาษณ์ผู้เชี่ยวชาญ (In-depth Interview) ที่เกี่ยวข้องกับบริบทของงานวิจัยเพื่อปรับนิยามและความหมายของเกณฑ์เบื้องต้นที่ได้จากการทบทวนงานวิจัยในต่างประเทศให้เข้ากับบริบทของประเทศไทย จากนั้นทำการพัฒนาแบบสัมภาษณ์เพื่อเก็บข้อมูลของการทำวิจัยเชิงคุณภาพ และพัฒนาแบบสอบถามเพื่อการวิจัยเชิงปริมาณ โดยเก็บข้อมูลของการทำวิจัยเชิงคุณภาพ ด้วยวิธีการสังเกตการณ์และสัมภาษณ์เชิงลึก (Observation and In-depth Interview) กับผู้เชี่ยวชาญที่เกี่ยวข้องกับบริบทของงานวิจัยจำนวน 6 ท่านเพื่อให้ได้มาซึ่งรายละเอียดในการพิจารณาของแต่ละเกณฑ์ และการเก็บข้อมูลของการวิจัยเชิงปริมาณด้วยวิธีการแจกแบบสอบถามกับกลุ่มตัวอย่างคือ ผัดจัดการการลงทุนในบริษัทจัดการเงินร่วมทุนที่ลงทุนในประเทศไทยจำนวน 60 บริษัทเพื่อหาความสำคัญของเกณฑ์ที่ใช้ในการพิจารณาแต่ได้รับข้อมูลตอบกลับเพียง 8 ใบหรือคิดเป็น 13% ของกลุ่มตัวอย่างจึงไม่สามารถวิเคราะห์ผลในส่วนนี้ได้ จากนั้นจึงทำการวิเคราะห์ผลและสรุปผลและนำผลที่ได้ไปอภิปรายผลร่วมกับผู้เชี่ยวชาญที่เกี่ยวข้องกับงานวิจัยเพื่อยืนยันผลการวิจัยและข้อเสนอแนะเพิ่มเติมในมุมมองเชิงบริหารในการทำไปใช้งานจริงผลจากการวิจัยพบว่า เกณฑ์ที่บริษัทจัดการเงินร่วมทุนใช้ในการพิจารณาบริษัทสตาร์ทอัพประกอบไปด้วยเกณฑ์ด้าน ตลาด (Market) พิจารณาด้าน ศักยภาพของตลาด (market potential) และ คู่แข่ง (Competitor) ด้าน สินค้าและบริการ (Product and Service) พิจารณาด้าน ศักยภาพของสินค้าและบริการ (product or service potential) และ การพัฒนาของสินค้าและบริการ (Product or service Development) ด้าน ธุรกิจ (Business) พิจารณาด้าน แผนธุรกิจ (Business plan) และความสามารถของการเติบโตของธุรกิจ (business growth) ด้าน คน (People) พิจารณาด้าน ลักษณะของผู้ก่อตั้งและทีม (entrepreneur/team characteristics) และ ความเข้าใจ (understanding) ด้าน การเงิน (Financial) พิจารณาด้าน จำนวนเงินทุนที่ขอ (Amount of funding requested) และ การนำเงินทุนไปใช้ (use of funds) ด้าน ความเสี่ยง (Risk) พิจารณาด้าน ความเสี่ยงของเทคโนโลยีใหม่ (Risk of new technology) และ ความเสี่ยงของตลาด (Risk of the market) ด้าน รัฐบาล (Government) พิจารณาด้านการสนับสนุนจากภาครัฐ (Government support)ทั้งนี้ผลจากการวิจัยสามารถนำไปประยุกต์ใช้ประกอบการวางแผน หรือเป็นแนวทางในการเตรียมความพร้อมของบริษัทสตาร์ทอัพก่อนขอรับเงินทุนจากบริษัทร่วมเงินร่วมลงทุน เพื่อเพิ่มโอกาสในการได้รับเงินทุน
DOI: 10.14457/tu.the.2016.1199
title: ผลกระทบจากเทคโนโลยีเครื่องพิมพ์ 3 มิติต้นทุนต่ำต่อการพัฒนาผลิตภัณฑ์ในอุตสาหกรรม

description: งานวิจัยนี้ทำการศึกษาผลกระทบจากเทคโนโลยีเครื่องพิมพ์ 3 มิติต้นทุนต่ำต่อการพัฒนาผลิตภัณฑ์ในอุตสาหกรรมของประเทศไทย ได้แก่ ผลกระทบด้านเวลา และผลกระทบด้านต้นทุนของการพัฒนาผลิตภัณฑ์ โดยการทำงานร่วมกับเครื่องพิมพ์ 3 มิติต้นทุนต่ำ(Low cost 3D Printer) รวมถึงการศึกษาปัจจัยที่นำไปสู่การยอมรับนวัตกรรมหรือยอมรับเทคโนโลยีใหม่ของการพิมพ์ 3 มิติในอนาคตบนกรอบแนวคิดการแพร่กระจายเทคโนโลยี (Diffusion of Innovation) ด้วยรูปแบบการวิจัยแบบผสมผสานโดยรวมทั้งการวิเคราะห์วิจัยเชิงปริมาณและเชิงคุณภาพ โดยเก็บข้อมูลผ่านแบบสอบถามและการสัมภาษณ์เชิงลึก จากกลุ่มอุตสาหกรรมที่มีความสำคัญต่อประเทศไทย ประกอบด้วย อุตสาหกรรมไฟฟ้าและอิเล็กทรอนิกส์ อุตสาหกรรมยานยนต์ สถาปัตยกรรมและการออกแบบ อุตสาหกรรมอัญมณีและเครื่องประดับ อุตสาหกรรมด้านการแพทย์ และกลุ่มอื่นๆผลการศึกษาพบว่าเครื่องพิมพ์ 3 มิติต้นทุนต่ำส่งผลกระทบต่อกระบวนการพัฒนาผลิตภัณฑ์เรียงตามลำดับปัจจัยมากไปน้อยดังนี้ 1. ด้านเวลา คือ 1.1 การสื่อสาร 1.2 ด้านบุคลากร 1.3  การทำงานข้ามสายงาน 2. ด้านต้นทุน คือ 2.1 ความเสี่ยง 2.2 ค่าใช้จ่าย/ต้นทุนการพัฒนาผลิตภัณฑ์ 2.3 ด้านบุคลากร เมื่อศึกษาปัจจัยที่นำไปสู่การยอมรับเครื่องพิมพ์ 3 มิติต้นทุนต่ำพบว่า ผู้บริหารคือปัจจัยสำคัญต่อการยอมรับเทคโนโลยี ต่อมาคือ ทางเลือกเทคโนโลยี ความซับซ้อนด้านการออกแบบและด้านเทคนิค นอกจากนี้ผลการศึกษายังแสดงถึงมุมมองและแนวโน้มภาคอุตสาหกรรมหลักของประเทศไทย ในการเลือกใช้นวัตกรรมอย่างสร้างสรรค์เสริมประสิทธิภาพกระบวนการพัฒนาผลิตภัณฑ์ด้วยการสร้างต้นแบบเร็วเพื่อลดเวลา ลดค่าใช้จ่ายสำหรับการพัฒนาผลิตภัณฑ์นำไปสู่การยอมรับเครื่องพิมพ์ 3 มิติต้นทุนต่ำ
DOI: 10.14457/tu.the.2016.1200
title: ปัจจัยที่มีผลต่อการตัดสินใจใช้เทคโนโลยีคลาวด์คอมพิวติ้ง (cloud computing) ของบริษัทอสังหาริมทรัพย์ในตลาดหลักทรัพย์แห่งประเทศไทย

description: งานวิจัยฉบับนี้มีวัตถุประสงค์เพื่อศึกษาปัจจัยสำคัญที่ทำให้บริษัทอสังหาริมทรัพย์ในตลาดหลักทรัพย์แห่งประเทศไทยตัดสินใจเข้ามาใช้บริการเทคโนโลยีคลาวด์คอมพิวติ้ง (Cloud Computing) โดยศึกษาจากกลุ่มตัวอย่างจำนวน 20 บริษัท จากบริษัทอสังหาริมทรัพย์ในตลาดหลักทรัพย์แห่งประเทศไทย ปี พ.ศ.2558 จำนวนทั้งหมด 55 บริษัท ซึ่งทางผู้วิจัยได้เก็บข้อมูลจากแบบสอบถามที่ส่งให้ทางผู้บริหารเทคโนโลยีสารสนเทศของแต่ละบริษัท              โดยผลการศึกษาพบว่า ปัจจัยที่มีผลต่อการตัดสินใจ มี 3 ด้านหลักๆ ได้แก่ ปัจจัยทางด้านเทคโนโลยี ปัจจัยทางด้านองค์กร และปัจจัยทางด้านสิ่งแวดล้อม ซึ่งเมื่อพิจารณาลงไปในแต่ละปัจจัย พบว่าปัจจัยทางด้านเทคโนโลยี เรื่องความกังวลเรื่องข้อมูลที่เป็นความลับถูกเปิดเผย มีผลต่อการตัดสินใจมากที่สุด และปัจจัยทางด้านองค์กร เรื่องความรู้ความเข้าใจเกี่ยวกับ Cloud ของพนักงานในองค์กร มีผลต่อการตัดสินใจน้อยที่สุด               โดยงานวิจัยฉบับนี้ได้เสนอแนวทางสำคัญให้กับผู้ใช้บริการในกลุ่มอุตสาหกรรมนี้ ผู้ให้บริการทางด้านเทคโนโลยีคลาวด์คอมพิวติ้ง (Cloud Computing) รวมไปถึงรัฐบาล ในการเตรียมความพร้อม พัฒนาปรับปรุง และออกนโยบายเกี่ยวกับเทคโนโลยีคลาวด์คอมพิวติ้ง (Cloud Computing) ให้เหมาะสมตามปัจจัยที่กลุ่มอุตสาหกรรมนี้ให้ความสำคัญ ซึ่งจะช่วยส่งเสริมให้บริษัทในกลุ่มอุตสาหกรรมนี้เข้ามาใช้บริการเทคโนโลยีคลาวด์คอมพิวติ้ง (Cloud Computing) เพิ่มมากขึ้น
DOI: 10.14457/tu.the.2016.1201
title: ปัจจัยที่ส่งผลต่อความพึงพอใจของผู้ใช้งานระบบอนุมัติสินเชื่อเพื่อการพาณิชย์: กรณีศึกษา ธนาคารพาณิชย์แห่งหนึ่ง

description: งานวิจัยค้นคว้าอิสระนี้มีวัตถุประสงค์เพื่อศึกษาปัจจัยที่ส่งผลต่อความพึงพอใจของผู้ใช้งาน และเพื่อเสนอแนวทางในการพัฒนาระบบอนุมัติสินเชื่อเพื่อการพาณิชย์ ของธนาคารแห่งหนึ่ง โดยเป็นงานวิจัยเชิงปริมาณ ทำการเก็บรวบรวมข้อมูลโดยด้วยแบบสอบถาม จากผู้ใช้งานระบบอนุมัติสินเชื่อเพื่อการพาณิชย์ทั้งหมดจำนวน 206 ชุด ทำการวิเคราะห์ข้อมูลโดยใช้สถิติการวิเคราะห์ความแปรปรวนทางเดียว (One-Way ANOVA) การวิเคราะห์สหสัมพันธ์ (Correlation Analysis) และ การวิเคราะห์ความถดถอยเชิงพหุ (Multiple Regression Analysis)   จากผลการศึกษาพบว่า ปัจจัยที่ส่งผลต่อความพึงพอใจของผู้ใช้งานระบบอนุมัติสินเชื่อเพื่อการพาณิชย์ ประกอบด้วย ปัจจัยด้านคุณภาพระบบสารสนเทศ ปัจจัยด้านคุณภาพการบริการ และปัจจัยด้านการใช้ ซึ่งปัจจัยด้านคุณภาพระบบสารสนเทศมีความสัมพันธ์ที่ส่งผลต่อความพึงพอใจของผู้ใช้งานระบบอนุมัติสินเชื่อเพื่อการพาณิชย์มากที่สุด โดยแนวทางในการพัฒนาและปรับปรุงระบบ ควรคำนึงถึงเวลาในการตอบสนองของระบบ ข้อมูล และความยืดหยุ่นของระบบ เพื่อให้ผู้ใช้งานมีความพึงพอใจในการเข้าใช้งานระบบที่มากยิ่งขึ้น
DOI: 10.14457/tu.the.2016.1202
title: แนวทางในการดำเนินนโยบายความรับผิดชอบต่อสังคม ของบริษัท ปตท. จำกัด (มหาชน): กรณีศึกษา: โครงการป่าในกรุง

description: การศึกษาในครั้งนี้ เป็นการศึกษาแนวทางในการดำเนินนโยบายความรับผิดชอบต่อสังคมของบริษัท ปตท. จำกัด (มหาชน) กรณีศึกษา: โครงการป่าในกรุง มีวัตถุประสงค์เพื่อเพื่อศึกษาประสิทธิผลของการดำเนินนโยบายความรับผิดชอบต่อสังคมของบริษัท ปตท. จำกัด (มหาชน) โดยใช้โครงการป่าในกรุงเป็นกรณีศึกษา และเพื่อนำเสนอแนวทางที่เหมาะสมในการพัฒนาการดำเนินโครงการป่าในกรุงของบริษัท ปตท. จำกัด (มหาชน) กลุ่มตัวอย่าง คือ ประชาชนที่เข้าเยี่ยมชมโครงการป่าในกรุงของบริษัท ปตท. จำกัด (มหาชน)ผลการวิจัย พบว่า ผู้เข้าเยี่ยมชมที่ตอบแบบสอบถามส่วนใหญ่ เป็นเพศหญิง มีอายุ 18-40 ปี มีอาชีพพนักงานบริษัทเอกชน และมีรายได้ของครอบครัวต่อปี 18,000 – 360,000 บาท ประสิทธิผลของการดำเนินนโยบายความรับผิดชอบต่อสังคมของบริษัท ปตท. จำกัด (มหาชน) โดยใช้โครงการป่าในกรุงเป็นกรณีศึกษา พบว่า การดำเนินของบริษัท ปตท. จำกัด (มหาชน) มีการดำเนินงานที่มีประสิทธิภาพ ก่อเกิดประสิทธิผล เป็นการดำเนินงานที่ประสบความสำเร็จและแนวทางที่เหมาะสมในการพัฒนาการดำเนินโครงการป่าในกรุงของบริษัท ปตท. จำกัด (มหาชน) โดยจะเน้นการเพิ่มพื้นที่สีเขียวให้มากขึ้น โดยการดำเนินกิจกรรมเตรียมกล้าไม้ที่ระบบรากแข็งแรง เน้นการปลูกต้นไม้ที่เพาะขึ้นจากเมล็ด ปลูกและดูแลด้วยความพิถีพิถัน เช่น การสร้างเนินดิน เป็นต้น
DOI: 10.14457/tu.the.2016.1203
title: การนำนโยบายการปราบปรามยาเสพติดในสถานศึกษาของกระทรวงศึกษาธิการไปปฏิบัติ: กรณีศึกษา วิทยาลัยเทคโนโลยีช่างฝีมือปัญจวิทยา

description: การค้นคว้าอิสระเรื่อง “การนำนโยบายการปราบปรามยาเสพติดในสถานศึกษาของกระทรวงศึกษาธิการไปปฏิบัติ  กรณีศึกษา วิทยาลัยเทคโนโลยีช่างฝีมือปัญจวิทยา” มีวัตถุประสงค์เพื่อศึกษากระบวนการนำนโยบายการปราบปรามยาเสพติดในสถานศึกษาของกระทรวงศึกษาธิการไปปฏิบัติ โดยใช้กรณีศึกษาวิทยาลัยเทคโนโลยีช่างฝีมือปัญจวิทยาและเพื่อหาข้อเสนอแนะนโยบายการปราบปรามยาเสพติดในสถานศึกษาสำหรับประเทศไทย โดยผู้วิจัยดำเนินการวิจัยเชิงคุณภาพ โดยการสัมภาษณ์เชิงลึก (In-Depth Interview) ผู้บริหารวิทยาลัยเทคโนโลยีช่างฝีมือปัญจวิทยา, ครูผู้รับผิดชอบงานปราบรามยาเสพติด และนักเรียนวิทยาลัยเทคโนโลยีช่างฝีมือปัญจวิทยา รวมถึงเจ้าหน้าที่ตํารวจที่ดูแลงานด้านการปราบปรามยาเสพติดในเขตพื้นที่, ผู้ปกครองนักเรียน, ข้าราชการกระทรวงศึกษาธิการที่ดูแลงานด้านการปราบปรามยาเสพติดในเขตพื้นที่ รวม 10 คน และการวิจัยเอกสาร (Documentary Analysis) จากข้อมูลในเว็บไซต์ สรุปผลการวิจัยได้ว่า ปัจจัยการจูงใจ ภาวะผู้นำ ความผูกพันและการยอมรับของสมาชิกในองค์การ การมีส่วนร่วม และการทำงานเป็นทีม เป็นปัจจัยที่สามารถแสดงถึงความสำเร็จหรือไม่สำเร็จของกระบวนการนำนโยบายการปราบปรามยาเสพติดในสถานศึกษาของกระทรวงศึกษาธิการไปปฏิบัติได้ โดยปัจจัยด้านการจูงใจ สามารถแบ่งออกได้เป็น 2 ด้านคือ การจูงใจภายใน (Intrinsic Motivation) และแรงจูงใจภายนอก (extrinsic motives)  ส่วนปัจจัยด้านผู้นำ สามารถแบ่งได้เป็น 3 ประการคือ ประการที่ 1 ผู้นำมีการกำหนดแนวทางหลัก (Pathfinding) ประการที่ 2 ผู้นำต้องสามารถสร้างระบบการทำงานที่มีประสิทธิผลหรือการทำให้องค์การดำเนินไปในทิศทางเดียวกัน ส่วนประการที่ 3 ผู้นำต้องมีการมอบอำนาจให้แก่บุคลากรอย่างจริงจัง สำหรับปัจจัยด้านความผูกพันและการยอมรับของสมาชิก เป็นความจงรักภักดี ความภาคภูมิใจ และเป็นส่วนหนึ่งในองค์การ ทำให้ปฏิบัติงานอย่างทุ่มเท ยอมรับวัตถุประสงค์และจุดมุ่งหมายขององค์การเพื่อความก้าวหน้าและผลประโยชน์ขององค์การด้วยความผูกพันต่อองค์การส่วนปัจจัยด้านการมีส่วนร่วม คือ การที่บุคลากรร่วมกันในการดำเนินงานอย่างใดอย่างหนึ่ง ไม่ว่าจะเพื่อผลประโยชน์โดยตรงหรือโดยอ้อม โดยได้รับโอกาสให้เข้ามามีส่วนร่วมในการร่วมคิด ร่วมทำและร่วมแก้ไขในด้านนโยบายและการวางแผน การดำเนินงาน การประสานงาน การติดตามและประเมินผล เพื่อให้เกิดผลสำเร็จตามวัตถุประสงค์ที่ตั้งไว้ และสุดท้ายปัจจัยด้านทำงานเป็นทีม จะมีความหมายมากกว่ากลุ่มคนที่มารวมกัน เพราะทีมงานจะรวมความถึงความเป็นผู้ร่วมกระบวนการตัดสินใจของกลุ่ม การใช้ทรัพยากรของกลุ่มให้เกิดประโยชน์สูงสุด และการผสมผสานสมาชิกของกลุ่ม ซึ่งจะมีผลต่อการทำงานร่วมกัน
DOI: 10.14457/tu.the.2016.1204
title: ความผาสุข และความผูกพันต่อองค์กร ของเจ้าหน้าที่ภาครัฐของกรมวิทยาศาสตร์บริการ กระทรวงวิทยาศาสตร์และเทคโนโลยี

description: การศึกษาเรื่องความผาสุข และความผูกพันต่อองค์กร ของเจ้าหน้าที่ภาครัฐของกรมวิทยาศาสตร์บริการ กระทรวงวิทยาศาสตร์และเทคโนโลยี มีวัตถุประสงค์เพื่อศึกษาระดับความผูกพันต่อองค์กร และปัจจัยตามแนวคิดองค์การแห่งความสุขที่มีความสัมพันธ์ต่อระดับความผูกพันต่อองค์กรของบุคลากร เพื่อนำเสนอแนวทางบริหารบุคลากรและสร้างความผูกพันต่อไป ซึ่งผู้วิจัยได้ใช้เครื่องมือแบบสอบถาม (Questionnaire) อ้างอิงจากเครื่องมือสำรวจความสุขด้วยตนเอง (Happinometer) ในการเก็บข้อมูลจากกลุ่มประชากร 481 คน โดยสถิติที่ใช้ในการวิเคราะห์ข้อมูลคือ ค่าความถี่ ค่าคะแนนเฉลี่ย ค่าร้อยละ ส่วนเบี่ยงเบนมาตรฐาน การทดสอบค่าที การวิเคราะห์ความแปรปรวนทางเดียว และ ค่าสัมประสิทธ์สหสัมพันธ์ ปัจจัยด้านลักษณะส่วนบุคคลที่แตกต่างกันของบุคลากรในด้าน เพศ อายุ สถานภาพสมรส ระดับการศึกษาสูงสุด ตำแหน่งงาน ระยะเวลาที่ทำงานในองค์กร และ รายได้ต่อเดือน มีระดับความสุขในการทำงาน ตามแนวคิดองค์การแห่งความสุข และระดับความผูกพันต่อองค์กรที่แตกต่างกัน ยกเว้นปัจจัยด้านเพศที่ไม่มีผลต่อระดับความผูกพันต่อองค์กรที่แตกต่างกัน นอกจากนี้ยังพบว่าระดับความสุขในการทำงาน ตามแนวคิดองค์การแห่งความสุขทั้ง 9 มิติ มีความสัมพันธ์เชิงบวกกับระดับความผูกพันต่อองค์กรอย่างมีนัยสำคัญทางสถิติ
DOI: 10.14457/tu.the.2016.1206
title: รูปแบบการพัฒนากำลังพลระดับนายทหารชั้นประทวน สังกัดกองพันทหารช่างเครื่องมือพิเศษในด้านงานก่อสร้าง

description: งานวิจัยนี้เป็นการศึกษารูปแบบการพัฒนากำลังพลระดับนายทหารชั้นประทวนสังกัดกองพันทหารช่างเครื่องมือพิเศษในด้านงานก่อสร้าง โดยใช้กำลังพลสังกัดกองพันทหารช่างเครื่องมือพิเศษ ทำการศึกษากลุ่มตัวอย่าง 3 กลุ่ม ได้แก่ 1.กลุ่มผู้บังคับบัญชาชั้นสูงของกองพันทหารช่างเครื่องมือใช้วิธีการสัมภาษณ์เป็นเครื่องมือในการเก็บข้อมูล เพื่อวิเคราะห์องค์การ ทำให้ทราบถึงเป้าหมายขององค์การ ทรัพยากรที่มีในองค์การ และสภาพแวดล้อมทั้งภายในและภายนอกที่มีผลต่อทิศทางขององค์การในด้านงานก่อสร้าง 2.กลุ่มนายทหารชั้นสัญญาบัตรที่มีตำแหน่งหน้าที่ด้านงานก่อสร้าง ใช้วิธีการสัมภาษณ์เป็นเครื่องมือในการเก็บข้อมูล เพื่อวิเคราะห์งาน ทำให้ทราบถึงการเปลี่ยนแปลงของงานก่อสร้าง ตั้งแต่ในอดีต ปัจจุบัน และอนาคต 3.กลุ่มกำลังพลนายทหารชั้นประทวน ใช้แบบสอบถามเป็นเครื่องมือในการเก็บข้อมูล เพื่อให้ทราบระดับความคิดเห็น ในด้านการวิเคราะห์องค์การ วิเคราะห์งาน และเพื่อให้ทราบระดับสมรรถนะ ทั้งในด้าน ความรู้ ทักษะ และทัศนคติ ของกำลังพล เพื่อเป็นข้อมูลสำหรับการวิเคราะห์ความจำเป็นของการฝึกอบรมให้กับกำลังพล ซึ่งนำไปสู่รูปแบบของการฝึกอบรมซึ่งประกอบไปด้วยประเด็นหรือหัวข้อของการฝึกอบรม และวิธีการที่เหมาะสมสำหรับการฝึกอบรมดังนั้น จากการศึกษาจึงพบว่า เป้าหมายและทิศทางของกองพันทหารช่างเครื่องมือพิเศษมุ่งเน้นด้านงานก่อสร้าง งานก่อสร้างตั้งแต่อดีต ปัจจุบันและอนาคต มีการเปลี่ยนแปลงไป กำลังพลในระดับนายทหารชั้นประทวนยังมีช่องว่างหรือจุดอ่อนของสมรรถนะตามตำแหน่งในแต่ละสาย งาน ดังนั้นจึงควรมีการพัฒนาทั้งในด้านความรู้และทักษะให้กับกำลังพล ด้วยวิธีการที่เหมาะสม เพื่อเป็นประโยชน์ในการขับเคลื่อนหน่วยงานต่อไป
DOI: 10.14457/tu.the.2016.1207
title: การศึกษาสมรรถนะของบุคลากรด้านเทคโนโลยีสารสนเทศ เพื่อรองรับเศรษฐกิจดิจิทัลของหน่วยงานราชการ: กรณีศึกษาศูนย์เทคโนโลยีสารสนเทศและการสื่อสาร สำนักงานปลัดกระทรวงการคลัง

description: การศึกษาวิจัยเรื่อง “การศึกษาสมรรถนะของบุคลากรด้านเทคโนโลยีสารสนเทศ เพื่อรองรับเศรษฐกิจดิจิทัลของหน่วยงานราชการ : กรณีศึกษาศูนย์เทคโนโลยีสารสนเทศและการสื่อสาร สำนักงานปลัดกระทรวงการคลัง” เป็นการศึกษาเชิงปริมาณและเชิงคุณภาพโดยศึกษาจากเอกสารที่เกี่ยวข้อง การใช้แบบสอบถามเพื่อศึกษาสมรรถนะในปัจจุบัน และสมรรถนะที่ต้องการเมื่อประเทศไทยเข้าสู่สังคมเศรษฐกิจดิจิทัลของบุคลากรในสังกัดศูนย์เทคโนโลยีสารสนเทศและการสื่อสารจำนวน 58 ท่าน โดยอัตรการตอบกลับคิดเป็นร้อยละ 51.72 และการสัมภาษณ์แบบกึ่งโครงสร้าง (Semi Structure Interview) ขอความคิดเห็นเพิ่มเติมจากผู้เชี่ยวชาญเพื่อให้เกิดความชัดเจนในคำตอบ โดยมีวัตถุประสงค์เพื่อสำรวจ และวิเคราะห์ช่องว่างของสมรรถนะของบุคลากร รวมถึงเสนอแนะแนวทางในการพัฒนาสมรรถนะของบุคลากรเพื่อรองรับเศรษฐกิจดิจิทัล ซึ่งจากผลการศึกษาพบว่า(1) สมรรถนะในปัจจุบันอยู่ในระดับปานกลาง เรียงลำดับจากมากไปหาน้อย ได้แก่ ด้านสมรรถนะหลักที่จำเป็นในงาน ด้านสมรรถนะเฉพาะตามลักษณะงานที่ปฏิบัติ ด้านทักษะ และด้านความรู้ (2) ความต้องการสมรรถนะเมื่อประเทศไทยเข้าสู่สังคมเศรษฐกิจดิจิทัล มีความต้องการอยู่ในระดับสูงทุกด้าน เรียงลำดับมากไปหาน้อย ได้แก่ ด้านความรู้ ด้านทักษะ ด้านสมรรถนะหลักที่จำเป็นในงาน และด้านสมรรถนะเฉพาะตามลักษณะงานที่ปฏิบัติ ทั้งนี้ช่องว่างสมรรถนะสูงสุด 5 อันดับแรก ได้แก่ ด้านความรู้ที่จำเป็นในกฎหมาย ด้านทักษะการใช้ภาษาอังกฤษ ทักษะการคำนวณ การมุ่งผลสัมฤทธิ์ และทักษะที่จำเป็นในงาน (3) แนวทางการพัฒนาสมรรถนะบุคลากรด้านเทคโนโลยีสารสนเทศ เพื่อเตรียมพร้อมรองรับเศรษฐกิจดิจิทัล ควรมีการส่งเสริมในเรื่อง Digital Mindset วัฒนธรรมดิจิทัลในองค์กร ได้แก่ ความสามารถในการใช้เทคโนโลยีต่างๆ ความสามารถในการค้นหาข้อมูลต่างๆรวมถึงการวิเคราะห์ข้อมูลที่มีคุณภาพจากข้อมูลที่มีอยู่มากมาย การเรียนรู้เกี่ยวกับทักษะการใช้เทคโนโลยีสารสนเทศที่ถูกต้อง ทักษะในการทำงานรูปแบบใหม่ การใช้เครื่องมือเพื่อให้สามารถทำงานร่วมกันได้ในสถานที่ต่างๆ ทักษะการปกป้องข้อมูลและผู้อื่นที่เกี่ยวข้องรวมถึงจรรยาบรรณในการใช้งาน
DOI: 10.14457/tu.the.2016.1209
title: ช่วงอายุกับความผูกพันองค์การของบุคลากรในสำนักงานปลัดกระทรวงยุติธรรม

description: การศึกษาเรื่อง ช่วงอายุกับความผูกพันองค์การของบุคลากรในสำนักงานปลัดกระทรวงยุติธรรม มีวัตถุประสงค์ 1) เพื่อศึกษาช่วงอายุ (Generation)     มีความสัมพันธ์ต่อระดับความผูกพันต่อองค์การ 2) ทราบเหตุผลในการดำรงอยู่ของบุคลากรภายในสำนักงานปลัดกระทรวงยุติธรรม และนำข้อมูลที่ได้มากำหนดแนวทางในการพัฒนาองค์การ 3) ศึกษาปัจจัยที่ส่งผลให้บุคลากร ในสำนักงานปลัดกระทรวงยุติธรรมโอน ย้าย ลาออก ไปยังหน่วยงานอื่น 4) เพื่อหาแนวทางในการแก้ไขปัญหาการโอน ย้าย ลาออก ของบุคลากรในสำนักงานปลัดกระทรวงยุติธรรม 5) เพื่อสร้างความเข้าใจ และเป็นฐานข้อมูลในการนำปัจจัยต่างๆ ที่ได้จากการศึกษา มาพัฒนา ปรับปรุง ภายในสำนักงานปลัดกระทรวงยุติธรรมการศึกษาครั้งนี้ใช้รูปแบบการวิจัยแบบผสมผสาน (Mixed methods research) เพื่อให้ได้ข้อมูลที่สามารถอธิบายถึงตัวแปรต่างๆ ที่เกี่ยวข้อง และปรากฏการณ์ที่เกิดขึ้นได้อย่างครอบคลุม กลุ่มตัวอย่างที่ใช้ในการวิจัย คือ ข้าราชการและพนักงานราชการ ในสังกัดสำนักงานปลัดกระทรวงยุติธรรม จำนวน 200 คน วิธีวิจัยเชิงปริมาณ โดยใช้แบบสอบถามเป็นเครื่องมือเก็บรวบรวมข้อมูล วิเคราะห์ข้อมูลโดยใช้ ค่าความถี่ ค่าเฉลี่ย ค่าร้อยละ ส่วนเบี่ยงเบนมาตรฐาน Independent Samples t-test และ One–way ANOVA และค่าสัมประสิทธิ์สหสัมพันธ์แบบ  เพียร์สัน การทดสอบสมมติฐานกำหนดระดับนัยสำคัญทางสถิติที่ 0.05 วิธีวิจัยเชิงคุณภาพใช้การสัมภาษณ์ เป็นเครื่องมือในการเก็บรวบรวมข้อมูล และนำมาประกอบการวิเคราะห์ข้อมูลผลการวิจัยเชิงปริมาณผลการศึกษาพบว่า ช่วงอายุที่แตกต่างกัน จะทำให้บุคลากรสำนักงานปลัดกระทรวงยุติธรรมมีความผูกพันต่อองค์การไม่แตกต่างกัน ช่วงอายุไม่เป็นปัจจัยให้บุคลากรรู้สึกผูกพันต่อองค์การต่างจากบุคคลอื่น ตำแหน่งงาน (ข้าราชการ และพนักงานราชการ) ที่แตกต่างกัน จะมีผลต่อปัจจัยที่ส่งผลต่อการตัดสินใจโอนย้าย ลาออก แตกต่างกัน ปัจจัยที่ส่งผลให้บุคลากร ในสำนักงานปลัดกระทรวงยุติธรรม โอนย้าย ลาออก เนื่องจากขาดโอกาสในการเจริญก้าวหน้า ในหน้าที่ การงานค่าตอบแทน และสวัสดิการต่างๆ หากบุคลากรได้รับโอกาสที่ดีกว่าจากหน่วยงานอื่น บุคลากรพร้อมที่จะลาออกจากสำนักงานปลัดกระทรวงยุติธรรม
DOI: 10.14457/tu.the.2016.1210
title: การศึกษาปัญหาของพระราชบัญญัติขายตรงและตลาดแบบตรง พ.ศ. 2545 ที่มีผลต่อผู้บริโภค จากการใช้สินค้าและบริการในเขตกรุงเทพมหานคร

description: การศึกษาในครั้งนี้ เป็นการศึกษาปัญหาของพระราชบัญญัติขายตรงและตลาดแบบตรง พ.ศ. 2545 ที่มีผลต่อผู้บริโภค จากการใช้สินค้าและบริการในเขตกรุงเทพมหานคร มีวัตถุประสงค์เพื่อศึกษาถึงประเด็นปัญหา พร้อมเสนอแนะแนวทางแก้ไขเกี่ยวกับเรื่องของการกำกับดูแลและคุ้มครองผู้บริโภค หลังจากมีการประกาศบังคับใช้พระราชบัญญัติขายตรงและตลาดแบบตรง พ.ศ. 2545 ในกลุ่มของนักธุรกิจอิสระ ตัวแทนขายตรง ผู้ประกอบการธุรกิจขายตรงและผู้ประกอบการตลาดแบบตรง ผู้บริโภค และกองคุ้มครองผู้บริโภคด้านธุรกิจขายตรงและตลาดแบบตรง สำนักงานคณะกรรมการคุ้มครองผู้บริโภค ผลการวิจัย พบว่า ด้านนักธุรกิจอิสระและตัวแทนขายตรงหลังจากที่ได้มีการประกาศใช้พระราชบัญญัติขายตรงและตลาดแบบตรง พ.ศ. 2545 ปัญหาที่ยังพบ คือ ข้อกำหนดในเรื่องของการจ่ายผลตอบแทนตามแผนการขายเท่านั้น ด้านผู้ประกอบการธุรกิจตลาดแบบตรง คือ การสั่งซื้อสินค้าแล้วไม่ได้รับสินค้า จำหน่ายสินค้าไม่ตรงตามที่โฆษณา อีกทั้งยังมีผู้ประกอบการธุรกิจตลาดแบบตรงยังไม่ยอมมาจดทะเบียนกับกองคุ้มครองผู้บริโภคด้านธุรกิจขายตรงและตลาดแบบตรง และด้านผู้ที่ประกอบอาชีพทั้งธุรกิจขายตรงและตลาดแบบตรง คือ การขายสินค้าหรือบริการผ่านสื่อออนไลน์ สื่อสิ่งพิมพ์หรือสื่ออื่นๆ โดยที่ยังไม่ได้ไปขอจดทะเบียนการประกอบธุรกิจตลาดแบบตรง และการโฆษณาสินค้าผ่านทางสื่อออนไลน์ โดยไม่มีการรับประกันคุณภาพสินค้า